износители, на които се дължи основната част от тайландския износ, са имали свободен капацитет от 38 % или 8 200 тона. Съгласно публично достъпната информация мащабът на стопанската им дейност до голяма степен е останал непроменен оттогава (двете дружества произвеждат почти изключително отлети принадлежности за тръбопроводи).
 (179)
 На второ място, Комисията проучи дали междувременно други пазари са могли да поемат свободния капацитет. Общият износ от Тайланд през 2011 г. — разследвания период при първоначалното разследване, е бил 16 506 тона. През 2017 г. общият износ е бил 18 610 тона, т.е. с около 2 100 тона повече в сравнение с 2011 г.
 (180)
 Комисията стигна до заключението, че след налагането на митата само част от свободния капацитет, съществувал по време на първоначалното разследване, е бил насочен към други пазари. Вътрешният пазар е много малък (< 10 % от продажбите) и също не е могъл да поеме свободния капацитет.
 (181)
 Поради това е вероятно по-голямата част от свободния капацитет от 8 200 тона (22 % от потреблението на Съюза), съществувал по време на първоначалното разследване, да може все така да се използва и да се насочи към пазара на Съюза, в случай че срокът на мерките изтече. Дори при консервативно допускане, че свободният капацитет е намалял поради общото повишаване на износа, наличният свободен капацитет би възлязъл на 6 100 тона или на 17 % от пазара на Съюза.
 (182)
 Въз основа на това Комисията стигна до заключението, че в Тайланд съществува значителен свободен капацитет и следователно е много вероятно обемите на износа значително да нараснат, в случай че антидъмпинговите мерки бъдат отменени.
 4.3.2. Привлекателност на пазара на Съюза
 (183)
 Независимо от действащите антидъмпингови мерки, през разследвания период в рамките на прегледа Тайланд все още е осъществявал износ за Съюза — с пазарен дял от 4,5 %, което показва, че Съюзът е продължил да бъде привлекателен пазар и привлекателно местоназначение на износа. С оглед на слабото използване на капацитета от страна на тайландските производители има голяма вероятност тайландските износители да си поставят за цел да си възвърнат изгубения пазарен дял, ако се допусне срокът на действие на мерките да изтече.
 4.3.3. Връзка между експортните цени за трети държави и равнището на цените в Съюза
 (184)
 Тайландските статистически данни за износа сочат, че средните цени за почти всички други основни пазари за износ на принадлежности от ковък чугун са по-високи в сравнение с тези за Съюза. Тази ценова разлика може да се дължи на разлики в продуктовия асортимент или на действащите мерки. С оглед на липсата на съдействие от страна на тайландските производители Комисията не може да направи надеждна оценка на тези ценови разлики.
 4.3.4. Заключение
 (185)
 Разследването показа, че през разследвания период в рамките на прегледа вносът от Тайланд на пазара на Съюза е продължил да се осъществява на дъмпингови цени. Без да се ограничава до обемите на вноса, които са били относително ниски в сравнение с потреблението на Съюза през разследвания период в рамките на прегледа, Комисията взе предвид съществуването на голям свободен капацитет, както и предходните практики на тайландските производители.
